**ŽYMIŲ ŽMONIŲ, ISTORINIŲ DATŲ, ĮVYKIŲ ĮAMŽINIMO IR GATVIŲ PAVADINIMŲ SUTEIKIMO KOMISIJOS POSĖDŽIO**

**PROTOKOLAS**

2021 m. vasario 25 d. Nr. (20.4.)-TAR1- 42

Klaipėda

Posėdis įvyko 2021 m. vasario 5 d. 15 val.

Vieta: per Zoom platformą

Posėdžio pirmininkas Arvydas Cesiulis, Klaipėdos miesto savivaldybės tarybos narys, mero pavaduotojas, Žymių žmonių, istorinių datų, įvykių įamžinimo ir gatvių pavadinimų suteikimo komisijos pirmininkas

Posėdžio sekretorė Raimonda Mažonienė, Klaipėdos miesto savivaldybės administracijos Kultūros skyriaus vyr. specialistė

Dalyvavo (6 nariai iš 8 ):

1. Arvydas Cesiulis, Klaipėdos miesto savivaldybės tarybos narys, mero pavaduotojas, Žymių žmonių, istorinių datų, įvykių įamžinimo ir gatvių pavadinimų suteikimo komisijos pirmininkas;

2. Zita Genienė, Klaipėdos miesto savivaldybės Mažosios Lietuvos istorijos muziejaus Istorijos skyriaus vedėja;

3. dr. Vasilijus Safronovas, Klaipėdos universiteto Baltijos regiono istorijos ir archeologijos instituto direktorius;

4. Eglė Deltuvaitė, Klaipėdos miesto savivaldybės administracijos Kultūros skyriaus vedėja;

5. dr. Albinas Drukteinis, Klaipėdos universiteto Socialinių ir humanitarinių mokslų fakulteto profesorius;

6. Vitalijus Juška, Klaipėdos miesto savivaldybės administracijos Paveldosaugos skyriaus vedėjas.

Kiti posėdžio dalyviai:

1. Petras Šmitas, Mažosios Lietuvos reikalų tarybos Klaipėdos krašto skyriaus pirmininkas;

2. Vytautas Nausėda, Klaipėdos miesto savivaldybės administracijos Geodezijos ir GIS skyriaus vedėjas;

3. Marija Buivydienė, Klaipėdos miesto savivaldybės administracijos Geodezijos ir GIS skyriaus vyr. specialistė.

**DARBOTVARKĖ:**

**1. Dėl Viktoro Gailiaus atminimo lentos vietos ir atminimo lentos teksto.**

**2. Dėl naujai suplanuotų 3 gatvių pavadinimų suteikimo Giruliuose.**

**3. Dėl naujai suplanuotų 3 gatvių pavadinimų suteikimo Šiaurės pr.**

*Posėdžio medžiaga:*

*1. Geodezijos ir GIS skyriaus 2020-11-18 raštas Nr.VS-7037 „Dėl gatvių pavadinimų suteikimo“ (Giruliuose) ir suplanuotų gatvių situacijos planas, 2 lapai;*

*2. Žymių žmonių, istorinių datų, įvykių įamžinimo ir gatvių pavadinimų suteikimo komisijos 2020-12-08 posėdžio 2021-01-08 protokolo Nr.(20.4.)-TAR1-3 išrašas (dėl gatvių pavadinimų Giruliuose), 3 lapai;*

*3. Mažosios Lietuvos reikalų tarybos Klaipėdos krašto 2021-02-01 raštas (dėl namo Liepų g.10), 2 lapai.*

**1. SVARSTYTA. Dėl Viktoro Gailiaus atminimo lentos vietos ir atminimo lentos teksto.**

Pranešėjas - Petras Šmitas, Mažosios Lietuvos reikalų tarybos Klaipėdos krašto skyriaus (toliau – MLRT KKS) pirmininkas.

P. Šmitas informavo, kad MLRT KKS , pasitaręs su Komisijos istorikais V. Juška ir Z. Geniene, siūlo pakabinti Viktoro Gailiaus atminimo lentą ant namo Liepų g. 10, kur buvo Klaipėdos krašto gubernatūra, kurios paskutinis gubernatorius 1938-1939 m. buvo Viktoras Gailius.

V. Juška pažymėjo, kad ši vieta buvo pasirinkta todėl, kad yra žymiausia vieta. Pastebėjo, kad atminimo lentos tekstą reikia pataisyti.

dr. A. Drukteinis pateikė pastabas dėl atminimo lentos teksto: vardas ir pavardė turi būti atskiroje eilutėje, jeigu vientisas tekstas- reikia brūkšnio, pažymėjo, kad tekste visur turi būti ilgas brūkšnys, tekste reikėtų parašyti, kaip asmuo susijęs su tuo pastatu. Pasiūlė testą užrašyti, kad būtų aiški mintis ir matytųsi teksto išdėstymas.

dr. V. Safronovas pateikė pastabas dėl atminimo lentos teksto: pritarė, kad nėra sąsajų su pastatu – ar čia jis dirbo, ar tik buvo tame pastate veikusios Klaipėdos gubernatūros gubernatorius.

Posėdžio nariai diskutavo dėl atminimo lentos teksto.

Z. Genienė informavo, kad ji buvo nuėjusi į J. Zembrickio gatvę, kurioje yra išlikęs privatus V. Gailiaus namas, kuriame jis gyveno 1935-1939 m. Tačiau tai yra nuošali gatvelė, apsodinta tujomis, todėl ten niekas atminimo lentos pastebės. Taip pat, jos nuomone, netinka ir kita vieta, kur yra gyvenamųjų namų kompleksas šalia M. Mažvydo paminklo.

**NUTARTA:**

1. Pritarti, kad Viktoro Gailiaus atminimo lenta būtų pakabinta ant pastato Liepų g. 10.
2. Rekomenduoti P. Šmitui pakoreguoti V. Gailiaus atminimo lentos tekstą, atsižvelgiant į Komisijos narių pastabas ir pateikti jį Komisijai.

Nutarimas priimtas bendru sutarimu.

**2. SVARSTYTA. Dėl 3 (trijų) naujai suplanuotų gatvių Giruliuose pavadinimų suteikimo.**

Pranešėjas – dr. Albinas Drukteinis, Klaipėdos universiteto Socialinių ir humanitarinių mokslų fakulteto profesorius.

dr. A. Drukteinis informavo, kad jis peržiūrėjo praeitame Komisijos posėdyje pasiūlytų 3 (trijų) naujų gatvių pavadinimų Giruliuose užrašymą lietuviškai – *Johano Adolfo Klempo, Heinricho ir Vilhelmo Pyčų, Eduardo Franco* – ir pastabų neturi.

N**UTARTA:**

1. Rekomenduoti Klaipėdos miesto savivaldybės tarybai suteikti naujai suplanuotoms 3 (trims) naujai suplanuotoms gatvėms Giruliuose istorinių asmenybių, nusipelniusių Girulių vystymui, pavardes:

* *Johano Adolfo Klempo,*
* *Eduardo Franco,*
* *Heinricho ir Vilhelmo Pyčų,*

Nutarimas priimtas bendru sutarimu.

**3. SVARSTYTA. Dėl naujai suplanuotų 3 gatvių pavadinimų suteikimo Šiaurės pr.**

Pranešėjas - Vytautas Nausėda, Klaipėdos miesto savivaldybės administracijos Geodezijos ir GIS skyriaus vedėjas.

V. Nausėda informavo, kad šalia Šiaures pr. suformuotos 3 naujos gatvės, kurioms reikia suteikti pavadinimus. Pasiūlė gatvėms suteikti miestelių pavadinimus, nes šalia yra jau suformuotas gatvių tinklas su Lietuvos miestelių pavadinimais; *Ukmergės, Rokiškio, Pasvalio* ir kt. Pasiūlė suteikti gatvėms miestelių, kurių dar nėra, pavadinimus: *Gargždų, Mažeikių, Pagėgių.*

dr. V. Safronovas paklausė, kas bus statoma naujose gatvėse?

V. Nausėda atsakė, kad bus statomi gyvenamieji namai.

dr. A. Drukteinis paklausė, ar bus naujų gatvių?

V. Nausėda atsakė, kad toje vietoje gatvių tinklas jau suformuotas, naujų gatvių nebus.

dr. A. Drukteinis pasiūlė gatvių pavadinimams naudoti Panemunės vietovardžius- nuo Jurbarko link Klaipėdos: *Raudonė, Veliuona, Raudondvaris (1 gatvė), Vilkija (2 gatvė) , Seredžius (3 gatvė).*

dr. V. Safronovas pritarė siūlomai gatvių pavadinimų suteikimo logikai, pastebėjo, *Raudondvaris* nėra miestas, todėl netiktų.

dr. A. Drukteinis pasiūlė *Skirsnemunės* miestelio pavadinimą.

dr. V. Safronovas nepritarė, nes per mažas miestelis, daugiau kaimas. Pasiūlė paieškoti Žemaitijoje.

dr. A. Drukteinis pasiūlė *Plungės, Telšių, Varnių g.* pavadinimus.

V. Nausėda informavo, kad Klaipėdoje yra *Telšių ir Varnių* gatvės.

V. Juška pritarė dr. A. Drukteinio pasiūlymui dėl mažų miestelių Panemunėje pavadinimų.

A. Drukteinis pasiūlė vietoj *Raudondvario – Šakių gatvės* pavadinimą, o kitas gatvės pavadinti *Seredžiaus* ir *Vilkijos* pavadinimais.

Z. Genienė pasakė, kad vietoj *Šakių* gatvės pavadinimo ji pritartų *Skirsnemunės* pavadinimui, nes skamba gražiai.

E. Deltuvaitė, A. Cesiulis, V. Juška pritarė Z. Genienei dėl *Skirsnemunės* pavadinimo.

dr. A. Drukteinis pasiūlė suteikti Šiaurės per. Naujai suplanuotoms gatvėms iš eilės šiuos pavadinimus:

1. *Vilkijos*
2. *Seredžiaus*
3. *Skirsnemunės*

dr. V. Safronovas pritarė siūlomiems pavadinimams.

N**UTARTA.** Rekomenduoti Klaipėdos miesto savivaldybės tarybai suteikti naujai suplanuotoms 3 (trims) naujai suplanuotoms gatvėms Šiaurės pr. pavadinimus miestelių palei Nemuną (nuo Kauno link Klaipėdos):

Naujai suplanuotai gatvei Nr.1. – *Vilkijos gatvė;*

Naujai suplanuotai gatvei Nr. 2. – *Seredžiaus gatvė;*

Naujai suplanuota gatvei Nr. 3. – *Skirsnemunės gatvė.*

Nutarimas priimtas bendru sutarimu.

Posėdis baigėsi 16.00 val.

Posėdžio pirmininkas Arvydas Cesiulis

Posėdžio sekretorė Raimonda Mažonienė